Vi har hidtidigt haft internet hos TDC, nu Yousee, gennem telefonstikket, da vi ikke har været tilsluttet antenneforeningen, der har coax-kablerne i vores område. 

Der er ufatteligt ringe hastighed på vores adresse, selvom det er midt i byen, og der ikke kan tilbydes hurtigere hastigheder, da en alternativ central er fyldt. Derfor besluttede vi at melde os ind i antenneforeningen for at få adgang til væsentligt hurtigere internet via coax gennem kabelstikket, og til nogenlunde samme pris.

Det har dog vist sig noget mere besværligt end først forventet. 

Dagen efter bestilling af tilslutning til antenneforeningen var der åbnet for grundpakken (10. august), og internet via kabel skulle bestilles direkte hos Yousee, hvor man til gengæld skulle få rabat på internetabonnementet.

Den 11. august kontaktede jeg Yousees kundeservice for at bestille internet, men fik den besked, at der endnu ikke var åbnet for adgangen til kablet ind i huset. Der kunne gå et par dage, da det skulle  håndteres af foreningsservice hos Yousee. Kundeservice tilbyder at ringe tilbage dagen efter, når han har tjekket op med foreningsservice. Der bliver ikke ringet tilbage.

Lørdag den 13. august besøger jeg Yousee-butikken for at bestille internet. Der er stadig ikke åbnet for adgangen, det kan sælgeren ikke rigtig forklare hvorfor, så jeg prøver at kortlægge forklaringen fra dagen før. Han skal nok kontakte foreningsservice om mandagen og kontakte mig, hvorfor han får mit telefonnummer. Der bliver ikke ringet tilbage.

Den 16. august snakker jeg igen med kundeservice, der nu melder, at man slet ikke kan levere internet via kabel på adressen, hvilket skyldes at der er nogle steder, hvor man kun kan levere kabeltv. Tålmodigheden er ved at være brugt nu.

Jeg kontakter antenneforeningen, som melder tilbage, at der kan leveres internet via kabel i hele dækningsområdet, og at de har indsendt beskeden til Yousee om at åbne for adgangen. Der kan være lang behandlingstid ved foreningsservice, bliver det forklaret derfra.

22. august kontakter jeg igen kundeservice. Første gang inden jeg kommer igennem når jeg at ordne vasketøj, købe brød ved bageren, sælge en reol på DBA og tømme opvaskeren. Herefter oplever jeg at sælgeren har fejl på systemet og bliver sat i ny kø. Jeg lægger på og prøver igen senere med samme ventetidslængde. Den næste sælger melder nu, at det vist rigtigt nok er foreningsservice, der skal åbne for adgangen - men de er gået for i dag klokken 16. Kundeservice har åbnet til 17.30. Hvorfor Yousees forskellige afdelinger ikke har samme åbningstider, forstår jeg endnu ikke.

Sælgeren lover at sætte henvendelsen til foreningsservice i sin kalender til næste dag, idag den 23. august, og sende besked via mail, hvor sagen er kommet til. Der er ikke kommet svar.

I forbindelse med et andet ærinde, går jeg igen i den lokale Yousee-butik bare lige for at blive bekræftet i, at der ikke er nogen, der kan se hvad der sker i sagen. Meldingen herfra er - kontakt kundeservice, for de kan kun foretage salg i butikken. Det er også det jeg efterspørger! Et salg af en hurtigere internetløsning på den kabelforbindelse, Yousee skal åbne for, men som ingen kan forklare mig hvornår det bliver gjort!

Så slutningen indtil videre er, at 5 henvendelser til Yousee åbenbart ikke er nok til at få det produkt, jeg efterspørger.

Opdatering den 9. september 2016 om perioden 25.8-9.9: Fortsat ikke noget internet trods åbning af forbindelse og yderligere 8 henvendelser til Yousee.

25. august prøver jeg lykken igen med kundeservice. Her lykkes det efter 25. minutter, 3 gange med musik i ørerne, en kundeservicemedarbejder at få fat i foreningsservice, som sørger for at få sat åbningen af forbindelsen igang og få sendt en router af sted med posten.

Torsdag d. 1.9 undrede jeg mig over, at routeren ikke er ankommet, så kontakt til Yousee kundeservice igen. Nej, den ordre var aldrig blevet sat igang. Men medarbejderen skulle nok sætte ordren i  gang, så der kunne igen gå op til 5 hverdage inden routeren kom frem med posten. 

Tirsdag d. 6.9, dagen hvor Yousee sender besked, om at nu er forbindelsen er åbnet, står vi endnu uden router til at få internet i gang på adressen. Så opkald til kundeservice igen, vente de obligatoriske 20 minutter. Denne gang var den kommet af sted med posten, men den var sendt retur til Yousee uden at have været  forbi adressen. Men en løsning var lige ved hånden - bare gå i den nærmeste Yousee-butik og hent en router. Der har de helt sikkert én til dig.

Jeg tog pænt imod opfordringen og skyndte mig i den nærmeste butik efter arbejde i gågaden i Odense. Det blev til først 5 minutters ventetid på at komme til, derefter et hurtigt tjek på lageret med beskeden om "vi har ikke nogen på lager"(!). Derefter 10 minutters ventetid på at medarbejderen kunne komme igennem til den anden Yousee-butik i Rosengårdscentret. Besked til kunden: "Du kan hente én derude" (!). Jeg spurgte butikschefen, om det virkelig kunne passe? "Ja, vi kan jo ikke opfinde nogen hér", blev der hovent og ligeglad svaret tilbage.

Med træt stemme bad jeg om, ikke routeren kunne blive sendt herind. Nej, det kunne den ikke, og de fik ikke nogen hjem. Det var kun i Rosengårdscentret, den var på lager.

Opkald til Yousee, denne gang med trussel om helt at trække stikket (!), vælger 5 på valgmulighederne ved omstillingen, der siger 'Overvejer du at opsige dit abonnement?' Kommer igennem til Andy, der faktisk forsøger at løse mit forestående problem med at få en router i hånden. Udover at tilbyde en kredit på 500 kr, tilbyder han ligefrem at tage en med på toget, stå af og mødes på stationen og aflevere den til mig. Dog har de ingen routere på lager, hvor han arbejder. Pluspoint for initiativet til Andy, der faktisk tænkte lidt længere end 'det kan ikke lade sig gøre'.

Torsdag den 8.9 henter jeg endelig routeren i den anden Yousee-butik. Forespørger på, om de kan lukke forbindelsen fra telefonstikket. 'Desværre, det kan jeg ikke herfra. Jeg kan kun foretage salg'. Har snart hørt den samme sang for mange gange.
Samme aften bliver den sat til kabelstikket, men antenneforeningsteknikeren har slået det forkerte til i kabelboksen udenfor...

Fredag den 9.9 får jeg teknikeren til at slå vores adgang til, så alt burde fungere. I hvert fald fungerer tv-pakken på fjernsynet. Men intet internet, trods lovning på, at 'når tv-signalet fungerer, så fungerer internettet også'. Kontakter igen Yousees tekniske support, ad tre omgange, alle med det resultat, at vi fortsat ikke har fået noget internet op og køre. Det eneste resultat ved den sidste var, at internet-forbindelsen nu er fejlmeldt, og en tekniker skal forbi for at udrede, hvad den første tekniker allerede fixede. 'Og husk, du skal være hjemme mellem 12-16...' hvor jeg er på arbejde.

13 henvendelser i alt, og vi har stadig ikke internet via kabel, men tv-pakken virker da...

Værs'go til Yousee: I røg fra 2 til 1 stjerne, men ekstra point til Andy for at forsøge med en alternativ løsning.